મોડાસા તાલુકાના રાજલી ગામની ૧૭ વર્ષિય સગીરાને નજીકના સુરપુર ગામનો યુવક ભગાડી ગયા બાદ હજુ સુધી સગીરાનો કોઈ પત્તો ન મળતાં હતાશ પરિવારજનોએ ગ્રામજનો સાથે કલેક્ટરને રજૂઆત કરી છે. જેમાં પોલીસની મંથર ગતિથી થતી તપાસ અંગે સવાલો કરાયા છે. મોડાસા તાલુકાના રાજલી ગામની ૧૨માં અભ્યાસ કરતી ૧૭ વર્ષિય સગીરા ૧૭ જૂને સવારે ૫ વાગ્યાના સુમારે ઘરેથી કુદરતી હાજતે જવાનું કહી નિકળી હતી. લાંબા સમય સુધી દિકરી પરત ન ફરતાં પરિવારજનોએ તપાસ આદરી હતી છતાં કોઈ પત્તો ન લાગતાં સગીરાના પિતાએ મોડાસા રૂરલ પોલીસ મથકમાં દિકરી ગુમ થવા અંગે ફરિયાદ નોંધાવી જણાવ્યું હતું કે મોડાસાના સુરપુરના ડુંગરી ફળિયામાં રહેતો સુરેશ ભાથી મકવાણા વહેલી સવારે પાંચ વાગે પોતાની બાઇક ઉપર રાજલી આવી સગીરાને બાઇક ઉપર બેસાડીને અપહરણ કરી ગયો હતો. બાર દિવસ અગાઉ તેણીનું અપહરણ કરી લીધું હતું.